Data: 15.01.2017

Ref: sugestii completare și îmbunătățire a documentului [Proiect de hotarare privind aprobarea Regulamentului serviciului public de administrare a fondului imobiliar aflat in domeniul public si privat al Municipiului Bucuresti si in domeniul privat al statului](http://www4.pmb.ro/wwwt/L52/docs/11_20171229.pdf%22%20%5Ct%20%22_blank)

Către

Primăria Municipiului București

Subscrisa Asociaţia ActiveWatch, cu sediul în Bucureşti, reprezentată prin Irina Zamfirescu, și Fundația Centrul de Resurse pentru participare publică, prin Oana Preda, depunem următoarele recomandări la Proiectul de hotarare privind [Proiect de hotarare privind aprobarea Regulamentului serviciului public de administrare a fondului imobiliar aflat in domeniul public si privat al Municipiului Bucuresti si in domeniul privat al statului](http://www4.pmb.ro/wwwt/L52/docs/11_20171229.pdf%22%20%5Ct%20%22_blank). Având în vedere prevederile Legii 52/2003, vă solicităm să ne transmiteți în scris dacă există sugestii care nu sunt preluate din prezentele sugestii, precum și motivele pentru care acestea nu sunt preluate:

Art. 3: sugerăm modificarea articolulului prin eliminarea sintagmei "pe baza unor studii de specialitate.

Facem această sugestie în condițiile în care membrii Consiliului General nu dispun de un aparat de lucru propriu, deci le este imposibil să realizeze studii care să fundamenteze posibili noi indicatori de performanță. Mai mult, nu considerăm a fi necesar a avea studii pentru a identifica noi indicatori, fiind suficient, în opinia noastră, a unui vot în Consiliu pentru criteriile și argumentele care susține respectivele criterii;

Art. 7: în definirea termenilor din cadrul acestui articol, vă rugăm să luați în considerare reformularea definițiilor pentru:

1. Persoană marginalizată: în forma actuala, doar persoanele care beneficiază de venitul minim garantat sunt considerate în această categorie. Or, din experiența practică există persoane care nu beneficiază de nicio formă de venit (uneori nici de acte de identitate); în acest context sugerăm reconsiderarea definiției persoană marginalizată;
2. Deifniția copilului: conform definiției, copilul este acela care s-a născut în cadrul unei familii constituite prin căsătorie. În acest fel sunt excluși copiii care sunt născuți în afara căsătoriei. Vă rugăm să reconsiderați această definiție;
3. Lista solicitanților care au acces la locuință: este incomplet. Sugerăm completarea definiției;

Art. 8: Alin3: sugerăm completarea acestui alineat "individual, pentru fiecare unitate locativă care poate fi repartizată, se transmite **LUNAR** de către operatorul serviciului..". Cea mai acută problemă la nivelul Administrației Fondului Imobiliar și, deci, cea mai acută problemă în domeniul locuiriii sociale este lipsa de transparență a instituției.

Art. 8: Alin3: sugerăm completarea acestui alineat cu “Compartimentul de spațiu locativ prezintă **LUNAR** situația locuințelor libere..”. Având în vedere că este presupusă o anumită dinamică a rezilierii contractelor, precum și a imobilelor libere de certificate de moștenitor, considerăm oportun ca dinamica de atribuire a locuințelor să fie în același ritm.

Art. 8: Alin3: sugerăm completarea acestui alineat cu: “În cazul în care sunt identificate probleme de structură/reparații ce nu pot fi suportate de chiriași, vor fi realizate demersurile de reparații de către instituția publică”. Având în vedere resursele limitate ale chiriașilor din zona de locuințe sociale, aceștia nu se pot angaja în reparații capitale. Pentru menținerea bunei stări a fondului imobiliar din proprietatea autorității publice, precum și pentru a crește calitatea vieții pentru persoanele defavorizate sociale, considerăm oportună această investiție.

At. 10: alin d: sugerăm înlocuirea sintagmei “persoane handicapate” cu “persoane cu dizabilități”.

Art. 12: sugerăm completarea articolului cu alin (2): “În procesul de elaborare a dosarului pentru atribuirea unei locuințe sociale, persoanele vor fi sprijinite de personalul din cadrul Direcției Generale de Asistență Socială a Municipiului București”. Având în vedere activitatea celor două organizații non-guvernamentale semnatare, am observate că există persoane care renunță să completeze dosarul din motive care nu țin de voința lor: nu știu să scrie sau să citească, nu au bani pentru diferite declarații notariale etc. Considerăm oportună implicarea DGASPC pentru că sprijinul de care acești oameni au nevoie este mai degrabă specific asistenței sociale.

Art 13, alin (2): sugerăm completarea acestuia cu un termen maxim în care aceste anchete sociale să fie elaborate și depuse la dosarul persoanelor care aplică pentru locuințe sociale.

Solicităm reformularea Art. 16: Având în vedere dinamica fondului imobiliar din proprietatea Primăriei Capitalei, este contra-productiv ca aceste liste să fie făcute o data pe an. Este neclar de ce aceste liste nu pot fi făcute pe măsure ce oamenii reușesc să își întocmească dosarele și pe măsură ce există locuințe disponibile pentru închiriere.

Propunem adăugarea unui articol în capitolul Locuințe sociale identic cu articolul 21 – închirierea unor locuințe dacă se constată un deficit cronic pentru locuințele sociale. Deficitul, altfel, este evident, în secțiunea spațiu locativ a paginii oficiale a Primăriei Capitalei, astfel considerăm imperios necesară stipularea unei măsuri similar și pentru locuințe sociale.

Propunem adăugarea unui articol în capitolul Locuințe sociale care să prevadă explicit că sarcina achitării eventualelor datorii la întreținere sau diferiți furnizori de utilități să cadă în sarcina operatorului/proprietarului imobilului. În momentul de față există o practică comună ca noul chiriaș să achite aceste eventuale datorii, lucru nu doar imoral, dar și ilegal, având în vedere că restanțele nu au fost angajate de ei. Uneori cheltuielile restante sunt prohibitive pentru familiile care, în mod evident, sunt persoane defavorizate social, deci nu își permit achitarea acestor datorii.

Art. 42, propunem completarea cu alineatul (4): în cazul în care vor exista solicitări în scris, din partea a cel puțin unui grup politic al consilierilor generali, de a se prezenta în fața Consiliului General, aceștia se vor prezenta pentru a explica/detalia diferite aspect ce țin de activitatea operatorului”. Având în vedere declarațiile Primarului General cu privire la transparența în cadrul acestor entități, precum și experiența absenței reprezentanților atunci când în cadrul Consiliului General au existat întrebări cu privire la oportunitatea unor modificări bugetare, considerăm oportun să existe obligativitatea prezentării în cadrul Consiliului atunci când sunt solicitate lămuriri/informații de către consilierii generali.

Art. 48, propunem completarea cu alin (i): “să se prezinte în fața Consiliului Gneral ori de câte ori există cel puțin un grup politic din cadrul CGMB care solicită acest lucru”.

Propune completarea Art. 50, alin (e) cu: “fără a suporta însă cheltuielile pentru reparații ce țin de uzura elementelor de construcție, cauzate de vechimea acestora”. Aceste costuri se pot dovedi a fi prohibitive în cadrul beneficiarilor de locuințe sociale și nici nu este firesc ca un chiriaș să achite costuri de întreținere a imobilului associate cu reparații firești pentru un fond locativ *bătrân*.

Art. 57 alin (b): propunem corectura– forma actuală “aceiași calitate” cu sintagma corectă gramatical “aceeași calitate”.

Art. 57 și Art. 58 nu fac referire la niciun indicator care să urmărească eficiența în rezolvarea uneia dintre cele mai acute probleme sociale ale Bucureștiului – locuirea pentru persoanele defavorizate social. Astfel că sugerăm completarea cu criterii în acest sens;

Art. 61: propunem completarea acestui articol cu “va prezenta un raport către autoritatea de reglementare locală **și către Consiliul General**”. Pentru încurajarea transparenței, considerăm oportună această completare.

Observație generală, pentru întreg documentul: conform normelor gramaticale, “etc” nu suportă virgulă înainte.

Pentru mai multe detalii cu privire la documentul transmis: Irina Zamfirescu, irina@activewatch.ro, 0727 736 572.

Cu respect,

Irina Zamfirescu

Asociația ActiveWatch

Oana Preda

CeRe